Historien om offentligt ansattes ytringsfrihed er historien om en af de få dna-strenge i demokratiet, som et flertal på Christiansborg de seneste ti år har været enige om lider af en række sygdomstræk, men som skiftende regeringer aldrig har gjort andet ved end at igangsætte informationskampagner.

Med ansigtet lagt i alvorlige folder kunne tidligere justitsminister Lene Espersen (K) i 2006 konstatere, at offentligt ansatte i høj grad holdt sig fra kritiske ytringer i frygt for sanktioner. Efter anbefalinger fra et ekspertudvalg under Justitsministeriet igangsatte hun en informationskampagne, så embedsmænd i landets ministerier og styrelser kunne få tilsendt en pjece med posten, hvor der stod, at det var deres ret at ytre sig højt om problematiske forhold.

Siden har en række undersøgelser påvist, hvordan flere offentligt ansatte frygter at udtale sig om problematiske forhold, fordi det vil medføre sanktioner på jobbet. Samtidig viser erfaringerne, at dem, der tør bryde stilheden, har meget på spil.